Spanne vir 'The Voice' gefinaliseer | Netwerk24
Spanne vir 'The Voice' gefinaliseer
Deur Simon Sonnekus 19 Maart 2017 21:56
Bobby van Jaarsveld het in Sondagaand se episode van The Voice SA op die verhoog gespring en met Michelle Benham gedans om haar te oorreed om deel van sy span te word. Foto: Verskaf
Die koeël is deur die kerk en al die spanne van die vier beoordelaars van The Voice SA is ná Sondagaand se program gefinaliseer.
Met die laaste ronde van blinde oudisies moes die afrigters vinnig spring om seker te maak hulle raap die laaste paar talentvolle sangers op.
Al het drie van die afrigters vir PJ Pretorius (26) van Secunda omgedraai, het hy egter net oë gehad vir Karen Zoid.
Pretorius, 'n sangleier by die Kruik Gemeentekerk in Secunda, moes onbetaalde verlof neem om die oudisie by te woon. Sy weergawe van Coldplay se "Yellow" het Zoid, Kahn Morbee en Lira se stoele laat draai.
Dawie de Jager van die groep Klopjag het 'n plek in Bobby van Jaarsveld se span losgesing. Foto: Verskaf
"Jou stem is iets wat 'n mens op 'n roadtrip sou hoor," het Lira aan Pretorius gesê.
"Jou stem is baie vars en ek hou van die feit dat jy buitentoe sing. Dit het mode geword vir mans om baie meer binnensmonds te sing. Jou stem is duidelik en ryk en ek is mal daaroor. Dit klink asof jy van Radioland af kom," het Zoid gesê.
Zoid het haar span gefinaliseer deur die insluiting van Samantha Salomon en Chico Muya.
Sy het egter 'n geleentheid misgeloop om 'n vriend op haar span te kry nadat slegs Bobby van Jaarsveld vir Dawie de Jager (33) omgedraai het. De Jager is 'n sanger van die Afrikaanse groep Klopjag en komponis van die klankbane vir rolprente soos Verraaiers, Roepman en Sy klink soos lente.
"Ek kan nie glo dit is jy nie. Jy is die sweetste man en 'n ware musikant en ek hoop jy gaan ver," het Zoid ewe verbaas gesê toe sy omdraai en vir De Jager sien.
Van Jaarsveld, wat ook 'n kranige Klopjag-aanhanger is, het ná De Jager se oudisie gebieg dat hy al geld uit sy ma se beursie gesteel het om 'n Klopjag-CD te koop.
PJ Pretorius van Secunda, wat onbetaalde verlof geneem het om deel te neem aan The Voice SA.Foto: Verskaf
Lira moes die hardste baklei om vir Michelle Benham (27), 'n dansonderwyseres van Johannesburg, in haar span te kry nadat al vier die afrigters vir haar omgedraai het.
Van Jaarsveld het ná Benham se weergawe van Whitney Houston se "I Wanna Dance with Somebody" op die verhoog saam met haar gedans om haar te oorreed om deel van sy span te word.
"Jy is die volle pakket. Jy kan dans, sing, jy't energie en jy is mooi. Jy kan baie ver gaan en ek is 100% vasberade om 'n vrou te laat wen vanjaar," het Lira gesê.